
Predkladacia správa

Návrh vyhlášky Úradu pre územné plánovanie a výstavbu Slovenskej republiky o poskytovaní dotácií zo štátneho rozpočtu obciam na úhradu nákladov preneseného výkonu štátnej správy na úseku výstavby predkladá Úrad pre územné plánovanie a výstavbu Slovenskej republiky na základe splnomocňovacieho  ustanovenia § 8a ods. 2 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov.
 
Úrad pre územné plánovanie a výstavbu Slovenskej republiky v rámci svojej pôsobnosti poskytuje z výdavkov štátneho rozpočtu dotácie obciam na úhradu nákladov preneseného výkonu štátnej správy na úseku výstavby. Na úseku výstavby obce realizujú prenesený výkon štátnej správy na zabezpečenie činností ako stavebné úrady podľa § 15 ods. 1 zákona č. 25/2025 Z. z. Stavebný zákon a o zmene a doplnení niektorých zákonov (Stavebný zákon), na ktorý Úrad pre územné plánovanie a výstavbu Slovenskej republiky poskytuje ako správca rozpočtovej kapitoly obciam dotácie. Aktuálne sa  pre účely poskytovania dotácie uplatňuje výnos č. 20786/2010-SRVS/z.54145-M Ministerstva dopravy, výstavby a regionálneho rozvoja Slovenskej republiky z 21. decembra 2010 o poskytovaní dotácií zo štátneho rozpočtu obciam na úhradu nákladov preneseného výkonu štátnej správy na úseku stavebného poriadku a bývania.

Cieľom návrhu vyhlášky je ustanoviť rozsah, spôsob a ďalšie podrobnosti o poskytovaní dotácií zo štátneho rozpočtu obciam na úhradu nákladov preneseného výkonu štátnej správy na úseku výstavby.  

Návrh zákona je v súlade s Európskou chartou miestnej samosprávy.


